## Rezolucija o obnovi Hrvatske kulturne baštine

### NN 34/1992 (17.6.1992.), Rezolucija o obnovi Hrvatske kulturne baštine

# SABOR REPUBLIKE HRVATSKE

Polazeći od značenja kulturne baštine, kao neprocjenjivo vrijedne sastavnice
duhovnog i materijalnog bogatstva naroda i - pored prirode - najznačajnijeg
dijela nasljeđa u čovjekovom okolišu, ukazujući na činjenicu, da je kulturna
baština od pamtivijeka predstavljala jednu od temeljnih odrednica identiteta
hrvatskog naroda i njegove opstojnosti na svojoj zemlji, uzimajući u obzir
da je od 15. kolovoza 1990. godine ta izuzetno vrijedna kulturna baština
Republike Hrvatske postala predmetom svjesnog i sustavnog uništavanja od
strane Jugoslavenske armije, Republike Srbije i Crne Gore,

utvrđujući da su štete nanesene kulturnoj baštini Hrvatske ogromne,
a proces obnove dugotrajan, uvažavajući obveze iz međunarodnih konvencija
o zaštiti kulturne baštine kao dio međunarodnih obveza Republike Hrvatske,
Sabor Republike Hrvatske na temelju članka 52. Ustava Republike Hrvatske
i članka 138. Poslovnika Sabora Republike Hrvatske, na Skupnoj sjednici
svih vijeća 5. lipnja 1992., donio je

## REZOLUCIJU

### o obnovi Hrvatske kulturne baštine

I.

1. Sabor Republike Hrvatske svjestan šteta koje su nanesene kulturnim
dobrima hrvatskog naroda, koje predstavljaju istovremeno i štetu nanesenu
kulturnoj baštini cijelog čovječanstva, odlučuje se za potpunu i sveobuhvatnu
obnovu i sanaciju spomenika kulture koji su uništeni ili oštećeni barbarskom
agresijom protiv Hrvatske.

2. Sabor Republike Hrvatske osigurat će da u politici državnog proračuna
obnova spomenika kulture dobije jedno od prioritetnih mjesta i odgovarajućom
politikom stvorit će povoljne financijske i kreditne uvjete u svrhuobnove
spomeničkog fonda kao i svrhu daljnjeg istraživanja zaštite, prezentacije
i korištenja spomenika kulture, bilo da je u pitanju privatno ili državnog
vlasništvo.

3. Sabor Republike Hrvatske podržavat će i poticati statusni i stručni
razvoj službe zaštite spomenika kulture, njezino odgovarajuće ustrojavanje
i osposobljavanje, te će poticati i skrbiti o svim projektima u svezi s
obnovom kulturne i spomeničke baštine.

II.

1. Sabor Republike Hrvatske obvezuje Vladu Republike Hrvatske da osigura
djelotvornu; pravnu, stručnu, administrativnu i svekoliku drugu pomoć svim
čimbenicima u obnovi i sanaciji kulturne baštine.

2. Sabor Republike Hrvatske obvezuje Vladu Republike Hrvatske da predloži
donošenje propisa iz područja poreza, carinske i financijsko-kreditne regulative,
koji će stimulirati i omogućiti što bržu obnovu i sanaciju spomenika kulture.

3. Sabor Republike Hrvatske obvezuje Vladu Republike Hrvatske da inicira,
podrži i provodi kadrovsko jačanje i osposobljavanje svih znanstvenih i
stručnih institucija koje rade na obnovi i sanaciji kulturne baštine.

4. Sabor Republike Hrvatske nalaže Vladi i svim resornim ministarstvima
da prilikom izrade zakonskih i podzakonskih akata u njih ugraduju pogodnosti
u svezi s obnovom i sanacijom spomenika kulture, vodeći računa o tome da
će i reprivatizacija nekretnina koje su proglašene spomenicima kulture
imati posebno značenje za dotok i domaćeg i inozemnog kapitala u obnovi.

5. Sabor Republike Hrvatske obvezuje Vladu Republike Hrvatske i druge
znanstvene i stručne institucije da pokrenu inicijativu za uključivanje
međunarodnih organizacija, vlada prijateljskih zemalja i njihovih znanstvenih
institucija i drugih zainteresiranih u svijetu u projekt obnove Hrvatske
kulturne baštine.

III.

1. Sabor Republike Hrvatske obvezuje državne organe na svim razinama,
službu zaštite spomenika kulture, prostorno-planske institucije, projektne
biroe, građevinske organizacije i druge službe da maksimalnom suradnjom
pridonesu svrhovitoj i najracionalnijoj sanaciji i obnovi kulturne baštine.

2. Sabor Republike Hrvatske obvezuje državne organe na svim razinama
da osiguraju privremeni smještaj stanovnika i obavljanje djelatnosti u
slučajevima neophodne duže stručne intervencije prilikom obnove ili sanacije
oštećenih dijelova kulturne baštine, uz strogo kontrolirani status i rokove
privremenih smještajnih rješenja.

IV.

1. Za provedbu ove Rezolucije obvezuje se Vlada Republike Hrvatske.

2. Vlada Republike Hrvatske godišnje će izvještavati Sabor Republike
Hrvatske o ostvarivanju ove Rezolucije.

3. Dinamiku i intenzitet provođenja pojedinih mjera iz Rezolucije odredivat
će materijalne mogućnosti Republike Hrvatske.

4. Vlada Republike Hrvatske vodit će brigu i organizirati poslove u
svezi s osiguranjem sredstava na međunarodnoj razini namijenjenih obnovi
Hrvatske kulturne baštine.

5. Ova Rezolucija stupa na snagu danom objave u "Narodnim novinama",
i primjenjivat će se izravno, kao i kroz zakonodavstvo s područja zaštite
spomenika kulture, zaštite okoliša, prostornog uređenja i graditeljstva.

Klasa: 612-01/92-02/08

Zagreb. 5. lipnja 1992.

SABOR REPUBLIKE HRVATSKE

Predsjednik Sabora

**dr. Žarko Domljan, v. r.**

Ostalo, NN 34/1992-866